
**เอสซีจี และพันธมิตร ร่วมใจฟื้นฟูท้องทะเลเกาะสาก จ.ชลบุรี**

**ด้วยบ้านปะการังจาก CPAC 3D Printing Solution ในโครงการ “รักษ์ทะเล”**



**เอสซีจี** จับมือ**กรมทรัพยากรทางทะเลและชายฝั่ง กระทรวงทรัพยากรธรรมชาติและสิ่งแวดล้อม คณะสัตวแพทยศาสตร์ จุฬาลงกรณ์มหาวิทยาลัย มูลนิธิ Earth Agenda** พร้อมด้วยพันธมิตร ได้แก่ **เมืองพัทยา** **บริษัทศุภาลัย จำกัด (มหาชน) โรงเรียนเมืองพัทยา 10 (บ้านเกาะล้าน)** ตัวแทนผู้จัดงานมหกรรมดำน้ำ **Thailand Dive Expo (TDEX)** และ**ผู้ประกอบการ Sea Walker** คืนความสมบูรณ์ให้ท้องทะเลไทยภายใต้**โครงการ “รักษ์ทะเล”** ร่วมกันวางวัสดุฐานเกาะตัวอ่อนปะการังหรือบ้านปะการัง บริเวณเกาะสาก จ.ชลบุรี ซึ่งได้รับการประกาศเป็นเขตฟื้นฟู โดยครั้งนี้มีการวางบ้านปะการังทั้งสิ้น 34 หลัง รวมมูลค่า 880,000 บาท จากเงินบริจาคของเอสซีจี 500,000 บาท เงินบริจาคของศุภาลัย 200,000 บาท และจากการระดมทุนจากผู้บริจาคกว่า 200 รายผ่านมูลนิธิ Earth Agenda เป็นเงินจำนวน 180,000 บาท

โครงการ “รักษ์ทะเล” ดำเนินการโดยมูลนิธิ Earth Agenda ภายใต้ความร่วมมือระหว่างกรมทรัพยากรทางทะเลและชายฝั่ง กระทรวงทรัพยากรธรรมชาติและสิ่งแวดล้อม คณะสัตวแพทยศาสตร์ จุฬาลงกรณ์มหาวิทยาลัย และเอสซีจี มุ่งฟื้นคืนความอุดมสมบูรณ์กลับสู่ท้องทะเลไทย โดยนำปูนซีเมนต์คาร์บอนต่ำ ซึ่งเป็นมิตรต่อสิ่งแวดล้อมใต้ทะเล มาขึ้นรูปเป็นวัสดุฐานลงเกาะตัวอ่อนปะการังด้วยเทคโนโลยี CPAC 3D Printing Solution เพื่อเป็นแหล่งเพาะพันธุ์ปะการังและสัตว์น้ำ จากการดำเนินงานมา 4 ปี ได้รับเงินบริจาครวม 2,400,000 บาท มีพันธมิตรเข้าร่วมโครงการอย่างต่อเนื่อง และวางบ้านปะการังไปแล้ว 10 แห่ง อาทิ เกาะไม้ท่อน เกาะราชา จ.ภูเก็ต เกาะเต่า จ.สุราษฎร์ธานี เป็นต้น และล่าสุดที่เกาะสาก จ.ชลบุรี จากการสำรวจที่เกาะไม้ท่อน จ.ภูเก็ต พบว่า มีตัวอ่อนปะการังลงเกาะที่บ้านปะการังเฉลี่ย 57 โคโลนีต่อหลัง มีสัตว์ทะเลและปลาเข้ามาอาศัยกว่า 15 ชนิด โดยจากการวางบ้านปะการังทั้งหมดที่ผ่านมา คาดว่าสามารถเพิ่มพื้นที่ลงเกาะให้ตัวอ่อนปะการังได้กว่า 22,500 โคโลนี จึงนับเป็นโครงการสำคัญที่ช่วยเพิ่มความสมบูรณ์ให้ระบบนิเวศทางทะเล และเพิ่มทัศนียภาพที่ดีให้กับกลุ่มอุตสาหกรรมท่องเที่ยวดำน้ำ นอกจากนี้ยังได้จัดกิจกรรมให้ความรู้ ปลูกจิตสำนึกรักษ์ทะเลให้แก่เยาวชนในพื้นที่ต่าง ๆ อีกด้วย สำหรับองค์กรและผู้มีจิตอนุรักษ์สามารถร่วมบริจาคเพื่อผลิตและจัดวางบ้านปะการัง หรือดูข้อมูลเพิ่มเติมของโครงการ “รักษ์ทะเล” ได้ที่ [www.lovethesea.net](http://www.lovethesea.net)

ทั้งนี้ โครงการ “รักษ์ทะเล” สอดคล้องกับกลยุทธ์ ESG 4 Plus ของเอสซีจี ที่มุ่งดำเนินธุรกิจควบคู่กับการสร้างความยั่งยืนด้านสิ่งแวดล้อม สังคม และบรรษัทภิบาล โดยเน้นสร้างความร่วมมือกับทุกภาคส่วน พร้อมบูรณาการองค์ความรู้และความเชี่ยวชาญจากพันธมิตร เพื่อฟื้นฟูทรัพยากรใต้ทะเล คืนความอุดมสมบูรณ์ให้กับระบบนิเวศอย่างยั่งยืน

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***